<classify> JUMLA ya wanafunzi 38 kutoka katika jamii ya wafugaji wilayani Arumeru katika Halmashauri ya Wilaya ya Arusha hawajaripoti shuleni wakiwemo wasichana wanaodaiwa kuolewa.23 kati yao ambao hawajaripoti shuleni ni wasichana waliomaliza darasa la saba mwaka jana na kuchaguliwa kujiunga katika Shule ya Sekondari ya Oldonyowas.Hayo yamebainishwa katika ziara ya Mbunge wa Viti Maalum, Amina Mollel aliyoifanya mwishoni mwa wiki katika Halmashauri ya Arusha DC kushuhudia utekelezaji wa Ilani ya Chama Cha Mapinduzi CCM, jitihada zilizofanywa na Serikali ya Kijiji cha Oldonyowas kwa kushirikiana na wadau waliojitolea kuijenga Sekondari ya Oldonyowas ambayo tayari wanafunzi 150 wamekwishaanza masomo.Akiwa katika sekondari hiyo, Mbunge huyo alishuhudia mmoja wa wanafunzi wa kike ambaye alipaswa kujiunga na wenzake katika Kidato cha Kwanza akiwa tayari ni mjamzito na familia yake ikiwa imeshapokea mahari kwa binti huyo mwenye umri wa miaka 16 ili aolewe.Mwanafunzi huyo jina lake linahifadhiwa alifikishwa shuleni hapo kwa ajili ya kutoa maelezo ambapo alikiri kuwa na ujauzito huo na kusema kuwa wazazi wake wameshapokea mahari.Pia Mbunge Mollel alikemea tabia ya wazazi kutoka katika jamii ya wafugaji kuacha tabia ya kuwaozesha mabinti zao katika umri mdogo, badala yake wawapeleke shule.Katika ziara hiyo alimpongeza Rais John Magufuli kwa kutoa elimu bure ambayo imewawezesha watoto wengi kupata elimu bure na kuwazawadia wanafunzi hao vifaa vya shule ambapo aliwataka kusoma kwa bidii kwa kuwa elimu ndiyo msingi wa maisha yao na vizazi vyao.  <topic>: kitaifa 